Pakotteet hämärtävät näkymiä – Yandex peruutti tulosohjeistuksensa
Venäläinen internetjätti Yandex on peruuttanut koko vuoden tulosta koskevan ohjeistuksensa ja sanoo leikkaavansa tälle vuodelle suunnittelemiaan investointeja.
Helmikuussa, vain viikko ennen kuin Venäjä aloitti laajamittaisen hyökkäyssotansa Ukrainaa vastaan, Yandex povasi koko vuoden liikevaihtonsa olevan 490–500 miljardia ruplaa (5,6 miljardia euroa), mutta nyt yhtiö sanoo, ettei enää pysty antamaan luotettavia ennusteita tuloksestaan.
Yandexista tulee siten jälleen yksi venäläisyhtiö, joka joutuu painimaan kotimaansa hyökkäyssodan vuoksi asetettujen pakotteiden vaikutusten kanssa.
– Nykytilanteessa näkymät keskipitkällä aikavälillä ovat äärimmäisen rajalliset. Aiempaan vuotta 2022 koskevaan ohjeistukseemme ei enää tule tukeutua, emmekä tässä vaiheessa pysty tarjoamaan minkäänlaisia tulevaisuutta koskevia arvioita, Yandex sanoo tiedotteessaan.
Yandex on listattu Moskovan pörssin lisäksi New Yorkin Nasdaq-pörssissä.